b'\n_START_ARTICLE_\nProcesinis dokumentas\n_START_SECTION_\nDokument\xc5\xb3 skai\xc4\x8dius ir kalba\n_START_PARAGRAPH_\nDalyvaujantys byloje asmenys teismui pateikia procesini\xc5\xb3 dokument\xc5\xb3 originalus. Be to, teismui pateikiama tiek procesini\xc5\xb3 dokument\xc5\xb3 nuora\xc5\xa1\xc5\xb3, kad po vien\xc4\x85 tekt\xc5\xb3 prie\xc5\xa1ingai \xc5\xa1aliai (procesinio bendrininkavimo atveju visiems bendrininkams) ir tretiesiems asmenims, i\xc5\xa1skyrus \xc5\xa1io Kodekso numatytus atvejus. Vietoj procesinio dokumento nuora\xc5\xa1\xc5\xb3 gali b\xc5\xabti pateikti keli procesinio dokumento egzemplioriai (LR CPK 113 str. 1 d.)._NEWLINE_Procesini\xc5\xb3 dokument\xc5\xb3 pried\xc5\xb3 pateikiama toks pat skai\xc4\x8dius, kaip ir procesini\xc5\xb3 dokument\xc5\xb3, i\xc5\xa1skyrus atvejus, kai d\xc4\x97l didel\xc4\x97s apimties teismas leid\xc5\xbeia nepateikti pried\xc5\xb3 dalyvaujantiems byloje asmenims._NEWLINE_Visi procesiniai dokumentai ir j\xc5\xb3 priedai teismui pateikiami valstybine kalba, i\xc5\xa1skyrus \xc5\xa1iame Kodekse bei kituose teis\xc4\x97s aktuose numatytas i\xc5\xa1imtis.\n_START_SECTION_\nDokument\xc5\xb3 priedai\n_START_PARAGRAPH_\nDalyvaujantis byloje asmuo, kuris procesinio dokumento turin\xc4\xaf pagrind\xc5\xbeia ra\xc5\xa1ytiniais \xc4\xafrodymais, prideda j\xc5\xb3 originalus arba nuora\xc5\xa1us, patvirtintus teismo, notaro, byloje dalyvaujan\xc4\x8dio advokato ar dokument\xc4\x85 i\xc5\xa1davusio (gavusio) asmens (LR CPK 114 str. 1 d.)._NEWLINE_Teismas savo iniciatyva ar dalyvaujan\xc4\x8dio byloje asmens pra\xc5\xa1ymu gali pareikalauti pateikti dokument\xc5\xb3 originalus. Dalyvaujan\xc4\x8dio byloje asmens pra\xc5\xa1ymas pateikti dokument\xc5\xb3 originalus turi b\xc5\xabti pateikiamas ie\xc5\xa1kinyje, prie\xc5\xa1ie\xc5\xa1kinyje, atsiliepime \xc4\xaf pareik\xc5\xa1t\xc4\x85 ie\xc5\xa1kin\xc4\xaf arba kituose dalyvaujan\xc4\x8di\xc5\xb3 byloje asmen\xc5\xb3 procesiniuose dokumentuose. V\xc4\x97liau tok\xc4\xaf pra\xc5\xa1ym\xc4\x85 dalyvaujantys byloje asmenys gali pateikti, jeigu prie\xc5\xbeastis, d\xc4\x97l kuri\xc5\xb3 pra\xc5\xa1ymas nebuvo pateiktas anks\xc4\x8diau, teismas pripa\xc5\xbe\xc4\xafsta svarbiomis arba jeigu tokio pra\xc5\xa1ymo patenkinimas neu\xc5\xbevilkins bylos i\xc5\xa1nagrin\xc4\x97jimo._NEWLINE_Tais atvejais, kai su procesinio dokumento turiniu susijusi tik dalis dokumento, teismui gali b\xc5\xabti pateikiamos atitinkamos dokument\xc5\xb3 dalys (i\xc5\xa1ra\xc5\xa1ai, i\xc5\xa1traukos).\n_START_SECTION_\nDokument\xc5\xb3 ir j\xc5\xb3 pried\xc5\xb3 pri\xc4\x97mimas ir tr\xc5\xabkum\xc5\xb3 i\xc5\xa1taisymas\n_START_PARAGRAPH_\nTeismas, nustat\xc4\x99s, kad pateikto procesinio dokumento forma ir turinys atitinka keliamus reikalavimus, procesinio dokumento pri\xc4\x97mimo klausim\xc4\x85 gali i\xc5\xa1spr\xc4\x99sti rezoliucija (LR CPK 115 str. 1 d.), i\xc5\xa1skyrus LR CPK Kodekse numatytus atvejus._NEWLINE_Jeigu procesiniai dokumentai neatitinka j\xc5\xb3 formai ir turiniui keliam\xc5\xb3 reikalavim\xc5\xb3 arba nesumok\xc4\x97tas \xc5\xbeyminis mokestis, teismas priima nutart\xc4\xaf ir nustato pakankam\xc4\x85 termin\xc4\x85, ta\xc4\x8diau ne trumpesn\xc4\xaf kaip septynios dienos, tr\xc5\xabkumams pa\xc5\xa1alinti. Nutartis i\xc5\xa1siun\xc4\x8diama ne v\xc4\x97liau kaip kit\xc4\x85 dien\xc4\x85 po jos pri\xc4\x97mimo dienos._NEWLINE_Jeigu dalyvaujantis byloje asmuo, pateik\xc4\x99s procesin\xc4\xaf dokument\xc4\x85, pagal teismo nurodymus ir nustatytu terminu pa\xc5\xa1alina tr\xc5\xabkumus, procesinis dokumentas laikomas paduotu pradinio jo pateikimo teismui dien\xc4\x85. Prie\xc5\xa1ingu atveju procesinis dokumentas laikomas nepaduotu ir teis\xc4\x97jo nutartimi gr\xc4\x85\xc5\xbeinamas j\xc4\xaf padavusiam asmeniui._NEWLINE_Klaidingas procesinio dokumento pavadinimo nurodymas arba kiti ai\xc5\xa1k\xc5\xabs netikslumai n\xc4\x97ra kli\xc5\xabtis atlikti procesinius veiksmus, kuri\xc5\xb3 yra pra\xc5\xa1oma pateiktame procesiniame dokumente._NEWLINE_Teismo nutartis pa\xc5\xa1alinti procesinio dokumento tr\xc5\xabkumus yra \xc4\xafteikiama tik \xc5\xa1\xc4\xaf dokument\xc4\x85 pateikusiam asmeniui. \xc5\xa0i nutartis n\xc4\x97ra skund\xc5\xbeiama atskiruoju skundu. Teismo nutartis, kuria procesinis dokumentas gr\xc4\x85\xc5\xbeintas d\xc4\x97l to, kad nepa\xc5\xa1alinti jo tr\xc5\xabkumai, skund\xc5\xbeiama atskiruoju skundu._NEWLINE_LR CPK 115 straipsnyje i\xc5\xa1vardytos teismo nutartys priimamos ra\xc5\xa1ytinio proceso tvarka.\n_START_SECTION_\nTeismo procesiniai dokumentai\n_START_PARAGRAPH_\nTeismo procesiniai dokumentai (sprendimai, \xc4\xafsakymai, nutartys, nutarimai, rezoliucijos, teismo pos\xc4\x97d\xc5\xbeio protokolai, \xc5\xa1aukimai ir prane\xc5\xa1imai) \xe2\x80\x93 tai proceso metu teismo priimti dokumentai. Visi teismo procesiniai dokumentai yra sura\xc5\xa1omi, priimami ir \xc4\xafteikiami \xc5\xa1io Kodekso nustatyta tvarka (LR CPK 116 straipsnis \xe2\x80\x9eTeismo procesiniai dokumentai\xe2\x80\x9c).'